**Bådelaug Havnestad**

Bestyrelsesmøde, mandag den 28. august

**Deltagere:** **Fraværende:**

Nikolaj Birkelund Pedersen Stig Boe Krarup

Lasse Jakobsen

Rune W. Berg

Per Krogager

**Dagsorden:**

1. Velkomst, valg af dirigent og referent
	* Nikolaj blev valgt til dirigent
	* Per blev valgt til referent
2. Møde med den tidligere bestyrelse
	* Bestyrelsen havde inviteret den tidligere bestyrelse med til mødet med henblik på at sikre, at den tidligere bestyrelses store viden og erfaring med at drive havnen kunne komme den nuværende bestyrelse til gode.
	* Fra den tidligere bestyrelse deltog Bo Schriver, Adam Jacoby og Jan Byrgesen.
3. Status på økonomi
	* Bestyrelsen har henvendt sig til Azets med henblik på at få skabt bedre muligheder for løbende at følge med i og op på vores økonomi. Det er i dag svært pga. bl.a. manglende periodisering af budget. Azets er i færd med at købe og implementere et nyt system, som skulle imødekomme vores behov.
	* Vi har pt. DKK 313.000 i likvide midler samt udestående frem til næste medlemsindbetaling til By&Havn på ca. DKK 90.000.
	* Vi har tilgodehavender på ca. DKK 55.000, som Azets er i færd med at kigge nærmere ind i.
	* Bestyrelsen er i dialog med Carsten Hansen fra FH, som mener, at han kan fremskaffe noget af den gamle korrespondance og de tilknyttede dokumenter fra dengang, molerne blev etableret. Muligvis vil det kunne dokumentere, at bådelauget har betalt for og ejer haveanlægget, så vi med sikkerhed kan aktivere værdien i vores regnskab. Per har dialogen og følger op.
4. Vente- og bytteliste
	* De etablerede procedurer angående vente- og bytteliste, der nu er designet, så de upartisk kan administreres af Azets, fungerer. Der er pt. 37 på ventelisten.
5. Aktivitetsniveau i havnen
	* Bestyrelsen har hen over sommeren noteret sig, at en del af bådepladserne ikke er blevet brugt. Vi har via henvendelser fra et par af de pågældende bådejere kendskab til baggrunden, men er alligevel nysgerrig på om, vi kan få mere at vide.
	* Bestyrelsen har derfor besluttet snarest muligt at kontakte de bådejere, der ikke har benyttet deres plads i løbet af sommeren, så vi kan skabe os et overblik samt forstå, hvad det skyldes.
	* Rune og Lasse tog opgaven.
6. Kort status på el-problemer
	* Vi har haft store problemer med el’en på havnen. Men nu burde alt virke.
	* Det første, og mest udfordrende problem, som vi har brugt vinteren og forsommeren på, kom til udtryk ved, at hele gruppe 7 i den store el-tavle periodisk slog fra. Megen lang tids systematisk fejlsøgning indikerede, at isoleringen i et kabel, der førte strøm fra midtermolens plads 15 til ydermolens plads 38 og 39, var beskadiget, og at det i meget fugtigt vej medførte, at sikringen for hele gruppen slog fra. Det var elektrikerens vurdering, at det var stort set umuligt at udskifte kablet, så vi besluttede derfor at hente strømmen til plads 38 og 39 fra nabopladsen på ydermolen. Vi ville gerne have ført den nye ledning under broen, men efter flere forsøg, hvor vi ikke kunne komme til under broen, besluttede vi at føre den i et lille rør i kanten af ydermolen. Kan vi ikke leve med det, kan vi altid – når vi får fuld sikkerhed for, at vi har løst problemet – få kablet ført ned under broen.
	* Det andet problem, som bestyrelsen opdagede i forbindelse med, at vi registrerede årets el-forbrug på de enkelte bådpladser, kom til udtryk ved, at tre af de lokale el-målere viste et helt abnormt stort – og fuldstændig urealistisk – elforbrug. Det problem var heldigvis nemmere at løse. Det skulle nemlig vise sig, at det – trods elektrikerens skepsis – skyldtes defekte målere. De er nu udskiftet og alt burde fungere.
7. Aflæsning af vand
	* Kim har foretaget aflæsning af vand og Rune har indrapporteret til Hofor.
8. Reparationer af mole samt montering af hætter på stolper
	* Bestyrelsen har haft yderligere en havnekyndig tømmer til at efterse stolpernes og molernes generelle tilstand. Han bekræftede den feedback, vi fik fra den forrige tømmer. Havnen er generelt i fin stand, men det er en god ide forebyggende at beskytte stolpetoppene, og der er visse steder, hvor der er råd i kantlisten på molerne – mere konkret 22 steder.
	* Bestyrelsen har fået et tilbud på DKK 12.800 ex. moms for udskiftning af kantlister samt DKK 19.800 ex moms for montering af vegaflex på toppen af stolperne.
	* Bestyrelsen har besluttet at igangsætte udskiftning af kantlister samt få påmonteret en hætte på en af stolperne, så vi kan se, hvordan det i givet fald kommer til at se ud inden vi igangsætter arbejdet på alle stolper.
	* Per er på opgaven.
9. Løs lampe
	* Vi har haft en påkørsel på en af indermolens lamper, hvilket har medført, at den er revet op i forskruningen.
	* Kim er på sagen.
10. Re-konstituering af bestyrelse
	* Stig har solgt sin båd og har meddelt Azets, at han melder sig ud. Det medfører naturligvis også, at han også trækker sig fra bestyrelsen.
	* Nikolaj, der var næstformand, træder til som formand. Per bliver næstformand. Lasse fortsætter som kasserer og Rune som menigt medlem.
11. Indhold i nyhedsbrev
	* Vi besluttede at udsende et nyhedsbrev.
	* Lasse er på sagen
12. Evt.
	* Under evt. drøftede vi et par af den tidligere bestyrelses input.
	* Det er nyt at have en praktisk havnehjælp, og der er tydeligvis et behov for at beskrive arbejdsdelingen mellem bestyrelse, havnehjælp og det enkelte medlem. Det vil vi gøre i et selvstændigt skriv og her blot sige, at vi mener, at det er bestyrelsens opgave at skabe rammerne for samt sikre en effektiv drift af havnen, at havnehjælpen står for løsning af de tilbagevendende og akut opståede opgaver af mere praktisk karakter, og at det enkelte medlem har til opgave at medvirke til opretholdelse af renholdelse, orden og det gode kammeratskab på havnen samt indmelde problemer, der kræver havnehjælpens medvirken. Mere om det i det kommende nyhedsbrev.
	* I det kommende nyhedsbrev vil vi få udarbejdet en liste med opgaver for havnehjælpen, Kim.
	* Der er tydeligvis også brug for at klarificere, hvordan man kommer i kontakt med bestyrelsen og havnehjælpen. Det vil vi også gøre i det kommende nyhedsbrev.